## Pravilnik o planovima rasporeda integriranih sklopova

### NN 146/1999 (28.12.1999.), Pravilnik o planovima rasporeda integriranih sklopova

# DRŽAVNI ZAVOD ZA INTELEKTUALNO VLASNIŠTVO

Na temelju članka 24. Zakona o zaštiti planova rasporeda integriranih
sklopova ("Narodne novine" br. 78/99.) ravnatelj Državnog zavoda za intelektualno
vlasništvo donosi

## **PRAVILNIK**

### **O PLANOVIMA RASPOREDA INTEGRIRANIH SKLOPOVA**

Članak 1.

Ovim se Pravilnikom pobliže uređuju određena pitanja sadržana u Zakonu
o zaštiti planova rasporeda integriranih sklopova (u daljnjem tekstu: topografija),
u svezi s postupcima koji se vode pred Državnim zavodom za intelektualno
vlasništvo (u daljnjem tekstu: Zavod).

*Oblik i način podnošenja prijave*

Članak 2.

1) Prijava topografije podnosi se u jednom primjerku, neposredno ili
poštom.

2) Zahtjev za priznanje topografije sadržava:

1. izričitu naznaku da se zahtijeva priznanje topografije,

2. naziv i/ili oznaku topografije,

3. podatke o podnositelju prijave, prezime, ime i prebivalište ako je
riječ o fizičkoj osobi, odnosno tvrtku i sjedište, ako je riječ o pravnoj
osobi,

4. podatke o tvorcu, prezime, ime i prebivalište,

5. podatke o zastupniku, prezime, ime i prebivalište ako je riječ o
fizičkoj osobi, odnosno tvrtku i sjedište ako je riječ o pravnoj osobi,

6. adresu za dopisivanje, koja je u pravilu prebivalište podnositelja
prijave ili njegovog zastupnika, odnosno adresu zajedničkog predstavnika,
ako ima više podnositelja, uz navođenje telefonskog broja, broja telefaksa
i e-mail adrese,

7. naznaku o priloženoj izjavi:

- o zajedničkom predstavniku, kada ima više podnositelja prijave koji
nemaju zastupnika, pri čemu se u rubrici za dopisivanje napiše njegovu
adresu,

- o datumu početka prvog gospodarskog iskorištavanja, ako je topografija
bila gospodarski iskorištavana prije podnošenja prijave,

8. naznaku da se dijelovi prijave topografije smatraju poslovnom tajnom,
u skladu s člankom 8. stavkom 3. Zakona o zaštiti planova rasporeda integriranih
sklopova (u daljnjem tekstu: Zakon),

9. naznaku o bitnim sastojcima i prilozima uz zahtjev za priznanje topografije:

- o broju stranica kratkog opisa svojstvenih obilježja elektroničke
funkcije ili funkcija integriranoga sklopa proizvedenoga prema predmetnoj
topografiji prema članku 7. stavku 2. Zakona,

- o vrsti i količini materijala u svrhu identificiranja ili zornog predočivanja
predmetne topografije prema članku 8. stavku 1. Zakona,

- o broju uzoraka integriranoga sklopa proizvedenih prema predmetnoj
topografiji prema članku 8. stavku 2. Zakona,

- o vrsti nosača podataka o topografiji (magnetski, optički ili drugi)
prema članku 8. stavku 2. Zakona,

- o tiskanom ispisu podataka o topografiji prema članku 8. stavku 2.
Zakona,

- o potankom opisu topografije prema članku 8. stavku 2. Zakona,

10. naznaku o prilozima:

- o potvrdi o uplaćenoj upravnoj pristojbi i naknadi troškova za priznanje
topografije, objavu podataka iz registra zaštićenih topografija i održavanje
prava na snazi,

- o priloženoj punomoći zastupnika,

- o priloženim dodatnim listovima s podacima o drugim podnositeljima
prijave,

- o priloženim dodatnim listovima s podacima o drugim tvorcima,

- o drugim prilozima,

11. potpis ili pečat podnositelja prijave ili potpis ili pečat njegova
zastupnika, ako ga ima.

3) Podaci iz stavka 2. ovoga članka navode se na obrascu koji je sastavni
dio ovoga Pravilnika (obrazac T-1) ili na obrascu koji sadržajem i izgledom
u cijelosti odgovara ovom obrascu.

4) Ako predviđeni prostor u pojedinoj rubrici obrasca T-1 nije dovoljan,
zahtijevani se podatak, s oznakom rubrike i njenog punog sadržaja, prilaže
kao poseban dodatak obrascu T-1.

5) Preslik popunjenoga T-1 obrasca Zavod dostavlja podnositelju kao
dokaz primitka navedenih podataka, sastojaka i priloga.

6) Zavod ne provjerava istinitost podataka navedenih u zahtjevu za priznanje
topografije.

Članak 3.

1) Materijali koji se prilažu u svrhu identificiranja topografije moraju
očigledno i s dovoljnom razlučivošću prikazivati pojedine slojeve topografije
kao i njihov redoslijed. Svi slikovni prikazi, koji tvore pojedinu cjelinu,
moraju biti u jednakom mjerilu.

2) Ako podnositelj prijave topografije neke od priloženih materijala
ili neke njihove dijelove smatra poslovnom tajnom, Zavod će s podnositeljem
u pismenom obliku precizirati način na koji će podnositelj te dijelove
prijave učiniti neraspoznatljivima.

*Registar zaštićenih topografija*

Članak 4.

Na vođenje registra zaštićenih topografija na odgovarajući način primjenjuju
se odredbe Pravilnika o patentima.

*Završne odredbe*

Članak 5.

Ovaj Pravilnik stupa na snagu danom objave u "Narodnim novinama", a
primjenjuje se od 1. siječnja 2000. godine.

Klasa: 010-01/99-01/014
Urbroj: 559-01-99-01
Zagreb, 22. prosinca 1999.

Ravnatelj
Državnog zavoda za intelektualno vlasništvo
**mr. sc. Nikola Kopčić,** v. r.

![](dodatni/371739.gif)

![](dodatni/371740.gif)

![](dodatni/371741.gif)

![](dodatni/371742.gif)

Pravilnik, NN 146/1999-2251